København, 10. juli 2013

VEGA og Beatbox Concerts præsenterer  
**Rumvæsner og surf-rock i skøn forening med Man or Astro-Man? i VEGA**  
*Det amerikanske band Man or Astro-Man? mikser surf-rock og klip fra gamle sci-fi-film. Efter sigende består de af rumvæsner, der lever under dække som rockbandet Man or Astro-Man? De er kendt for deres liveshows, og den 13. oktober kan de opleves i Lille VEGA.*

Det såkaldte ”space age surf-rock”-band Man or Astro-Man? er tilbage efter en række års pause med det stærke album *Defcon 5...4...3...2...1*, som udkom i juni. På dette album, som er bandets niende, har de aldrig lydt bedre, og der er futuristisk surf-rock for alle pengene!   
  
**I skjul som rockband**  
Rygtet siger, at Man or Astro-Man? består af en gruppe rumvæsner, der ankom til en lille by i Alabama for en række år siden. Her måtte de påtage sig menneskelige identiteter som studerende for at indgå i samfundet uden at afsløre deres ikke-jordiske oprindelse.  
  
Gruppen blev tiltrukket af popkultur og besluttede, at klichéen om at danne et rockband ville give det perfekte dække til at rejse jorden rundt og researche uden at vække mistanke. Derfor dannede de Man or Astro-Man? i starten af 90’erne. Inspireret af guitarorienteret instrumental surf-rock fra 50’erne og 60’erne samt en lille dosis Kraftwerk og garagerock debuterede Man or Astro-Man? i 1993 med *Is It... Man or Astro-Man?*

**Instrumental surf-rock fra det ydre rum**  
Senere fik de pladekontrakt hos Touch and Go og udgav albummet *Experiment Zero*, der var blevet til i samarbejde med den berømte lydtekniker og producer Steve Albini (The Pixies, Nirvana, Helmet). Albummet står i dag som en af de store moderne instrumentale rockplader.

Samtidig blev *Experiment Zero* bandets indgang til en anden lyd med brug af samples, computere og hjemmelavede instrumenter, og bandets musik begyndte at lyde som futuristiske surf-rock-soundtracks til film, der endnu ikke findes.

Efter en række år i hi begyndte rumvæsnerne for tre år siden igen at spille koncerter sammen og – igen sammen med Steve Albini – arbejde på albummet *Defcon 5...4...3...2...1*, der nu netop er landet. Her er både instrumental surf-rock, garagerock med vokal samt lyde fra det ydre rum. Med andre ord lyder det som hvis The Shadows, Sonic Youth og The Tremolo Beer Gut medvirkede i en sci-fi-film optaget på et rumskib.

**Fakta om koncerten**

Man or Astro-Man? (US)

Søndag den 13. oktober 2013 kl. 21.00

Lille VEGA, Enghavevej 40, 1674 Kbh. V   
Pris: 180 kr. + gebyr

Billetter købes via VEGAs hjemmeside, Billetlugen.dk og Fona-butikker.  
Læs mere og køb billet til koncerten med Man or Astro-Man?

**For yderligere oplysninger kontakt venligst**

Camilla Grausen

Kommunikationsmedarbejder, VEGA

cg@vega.dk